РЕГЛАМЕНТ (ЕО) № 1217/2008 НА СЪВЕТА
от 8 декември 2008 година
за изменение на приложение I към Регламент (ЕО) № 1528/2007 с оглед добавянето на Република Замбия към списъка с региони или държави, които са приключили преговори
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
На 28 ноември 2007 г. Общността приключи преговорите по временно споразумение, с което се установява рамка за Споразумение за икономическо партньорство (наричано по-долу „временното СИП“) със Сейшелските острови, Замбия и Зимбабве.
(2)
Тъй като при приключването на преговорите по временното СИП на 28 ноември 2007 г. Общността и Замбия не постигнаха съгласие по предложението на Замбия за достъп до пазара, включването на Замбия в приложение I към Регламент (ЕО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихо-океанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство (1) не бе възможно.
(3)
Общността и Замбия приключиха преговорите по предложението за достъп на Замбия до пазара на 30 септември 2008 г.
(4)
Следователно, с оглед на член 2, параграф 2 от Регламент (ЕО) № 1528/2007, приложение I следва да бъде изменено, за да се включи Замбия.
(5)
С цел добавянето на Замбия да бъде приведено в съответствие с приложното поле на Регламент (ЕО) № 1528/2007, Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006/2007, 2007/2008 и 2008/2009 стопански години на вноса и рафинирането на захарни продукти по някои тарифни квоти и преференциални споразумения (2) трябва да бъде своевременно изменен от Комисията, с действие от датата на влизане в сила на настоящия регламент,
ПРИЕ НАСТОЯЩИЯ РЕГЛАМЕНТ:
Член 1
В приложение I към Регламент (ЕО) № 1528/2007 между изразите „Република Уганда“ и „Република Зимбабве“ се вмъква изразът „Република Замбия“.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 декември 2008 година.